Broj: 06-615/24-4227 02. septembar 2024. godine

Na osnovu člana 6 stav 4 Odluke o saradnji i partnerstvu Glavnog grada i nevladinih organizacija (“Službeni list CG – opštinski propisi” br. 31/19 i 66/23), a u vezi sa članom 5 tačka 4 Odluke o organizaciji i načinu rada uprave Glavnog grada (“Službeni list CG – opštinski propisi” br. 38/18, 43/18, 6/20, 10/20, 5/22, 30/23 i 42/23) Sekretarijat za lokalnu samoupravu i saradnju sa civilnim društvom Glavnog grada objavljuje

**JAVNI POZIV**

**za**

**izbor predstavnika NVO u radu radne grupe**

 **za izradu aplikacije za kandidaturu Glavnog grada Podgorice za Evropsku prijestonicu mladih 2028. godine**

POZIVAMO sve NEVLADINE ORGANIZACIJE sa sjedištem u Glavnom gradu, koje obavljaju djelatnost na teritoriji Glavnog grada da predlože svog predstavnika za učešće u radu radne grupe za izradu Aplikacije za kandidaturu Glavnog grada Podgorice za Evropsku prijestonicu mladih 2028 godine. Učešće predstavnika NVO u radu ove radne grupe zasnovano je isključivo na volonterskoj bazi.

Krajem tekuće godine raspisuje se javni poziv za kandidovanje omladinske prijestonice Evrope za 2028. godinu. Evropska prijestojnica mladih je prestižna inicijativa Evropskog Omladinskog foruma koja za cilj ima osnaživanje mladih, poboljšanje njihove participacije i jačanje evropskog identiteta u gradovima. Ova inicijativa dugoročno promoviše i unapređuje evropsku saradnju među mladima sa posebnim naglaskom na unapređenje svakodnevnog života mladih u gradu koji dobije ovu titulu.

 Nevladina organizacija može predložiti svog predstavnika pod uslovom da:

* ima sjedište u Glavnom gradu i obavlja djelatnost u oblasti omladinske politike na teritoriji Glavnog grada;
* u statutu ima utvrđene ciljeve i djelatnosti u oblastima koje su u vezi sa zadatkom radne grupe;
* da je u posljednje tri godine realizovala najmanje jedan projekat ili aktivnost u oblasti omladinske politike,
* u organu upravljanja nema članova organa političkih partija, javnih funkcionera, rukovodećih lica ili državnih i lokalnih službenika, odnosno namještenika.

Kandidat za člana radne grupe može biti lice koje:

* je član/ica, zaposlen/a ili volonter/ka nevladine organizacije najmanje jednu godinu prije kandidovanja;
* je učestvovalo/la u realizaciji projekta ili aktivnosti koja je u vezi sa zadatkom radne grupe;
* nije član/ica organa političke partije, javni funkcioner, državni službenik, odnosno namještenik;
* ima podršku od strane najmanje tri nevladine organizacije.

 **Potrebna dokumentacija:**

* prijava na javni poziv;
* kopija rješenja o upisu u registar nevladinih organizacija i kopija statuta nevladine organizacije;
* lični podaci i biografija kandidata;
* dokaz da je kandidat nevladine organizacije član, zaposlen ili volonter u nevladinoj organizaciji najmanje jednu godinu prije podnošenja prijave;
* ovjerena izjava kandidata da nije član organa političke partije, javni funkcioner ili državni i lokalni službenik, odnosno namještenik i da prihvata kandidaturu;
* pisma podrške kandidatu od strane drugih nevladinih organizacija.

ROK ZA PODNOŠENJE PRIJAVA JE 15 DANA OD DANA OBJAVLJIVANJA JAVNOG POZIVA.

Prijava sa potrebnom dokumentacijom podnosi se u zapečaćenoj koverti sa naznakom: ,,Ne otvaraj – prijava po javnom pozivu za izbor predstavnika nevladine organizacije u radu radne grupe".

 Na prednjoj strani koverte navodi se naziv i adresa organa kome se prijava dostavlja: Sekretarijat za lokalnu samoupravu i saradnju sa civilnim društvom, u ul. Njegoševa broj 20 (zgrada Skupštine Glavnog grada).

Na poleđini koverte navodi se naziv i sjedište nevladine organizacije.

Kontakt osoba:

Ksenija Borilović

Viša savjetnica III za saradnju sa NVO i poslove koordinacije i realizacije

E-mail: ksenija.borilovic@podgorica.me

Kontakt telefon: 020/447-187

Svakim radnim danom od 08h do 11h.